Morten Helveg Petersen (RV), 1998-06-11:
Danskernes spilleglæde er den egentlige årsag til dette lovforslag.
Vi bruger årligt 5,5 mia. kr. på at skrabe, krydse og gætte, og det betyder millioner af kroner i indtægter til Dansk Tipstjeneste, som vi så fra politisk hold har valgt at kanalisere over til diverse almennyttige formål.
Og der kan vist ikke være nogen som helst tvivl om, at stort set alle områder lige fra motionsgymnastikforeninger og teatersportsarrangementer til oplysningsforbund har fået del i den kage, i øvrigt en kage, som er vokset markant i løbet af de sidste 10 år.
Derfor er det selvfølgelig til stadighed interessant at se, hvordan puljerne så bliver fordelt mellem alle disse mange gode formål.
Og forhandlingerne om en ny tipslov faldt endelig på plads for et par uger siden ved et bredt forlig mellem regeringspartierne, Venstre, De Konservative og CD, og det brede forlig skaber et godt fundament for de kommende års arbejde omkring fordelingen af de her tips- og lottomidler.
Først og fremmest betyder lovforslaget en forenkling af hele udlodningsstrukturen.
Den del af udlodningerne, som hidtil har været beregnet på baggrund af Tipstjenestens omsætning, omlægges nu til at indgå i en pulje for udlodninger beregnet på baggrund af overskuddet.
Og vi kan vel alle være enige om, at den skævvridning mellem de to forskellige udlodningssystemer, som der reelt har været tale om, bør laves om.
At det så samtidig medfører en forenkling af systemet, synes vi i Det Radikale Venstre selvfølgelig bliver en ekstra bonus.
Forslaget om at lægge dele af tipspuljen ud i mindre puljer i bl.a. Socialministeriet, Sundhedsministeriet og Forskningsministeriet, synes vi der er god logik i, eftersom fagministerierne har stor kontakt til og viden om de forskellige foreninger og organisationer.
at det ikke udvikler sig til et sandt virvar af puljer, hvor projekter kan dobbeltfinansieres på kryds og tværs af ministerierne.
Vi kan samtidig støtte forslaget om, at Grønland og Færøerne får deres andel af overskuddet af spillene på øerne, for det er et fornuftigt princip, at dér, hvor pengene er hentet hjem, bliver de også brugt igen, f.eks. i form af forskellige kulturtilbud og idrætsarrangementer osv.
Der er ingen tvivl om, at det i forbindelse med forhandlingerne om forliget om tipsloven har været en kompliceret proces at lukke op for Pandoras æske, som indeholder fordelingsnøglerne til tipsmidlerne.
Mange foreninger og organisationer har forståeligt nok store forventninger til fordelingen af puljerne.
Forliget landede i grove træk på, at de sygdomsbekæmpende og de sociale organisationer samt Lokale- og Anlægsfonden og Team Danmark får flere midler, mens de store idrætsorganisationer og Dansk Ungdoms Fællesråd må indstille sig på en mindre reduktion i deres indtægter fra tipsmidlerne.
Jeg vil gerne slå fast, at der ikke er tale om nogen klapjagt på enkelte organisationer eller foreninger.
Med de beløbsstørrelser, vi i disse år taler om i forbindelse med tipsmidlerne, er der ingen, som har grund til at klage, heller ikke ved en mindre reduktion.
Lad mig minde om, at de store idrætsorganisationer i løbet af de sidste 10 år har oplevet en fordobling af tilskuddene fra tipsmidlerne fra omkring 250 mio. kr. i 1986 til næsten 500 mio. kr. i det sidste par år.
Den foreslåede reduktion på godt 36 mio. kr. af idrætsorganisationernes tilskud skal ses i den sammenhæng.
på landevejscykelløb, f.eks. Tour de France.
Det Radikale Venstre kan støtte lovforslaget.